Familie woedend vir militêre hospitaal ná man weens Covid-19 sterfOckie Rheeder en sy lewensmaat Petro Batt. (Foto: Verskaf) ŉ Familie van Pretoria se Kaapse vakansie het in ŉ nagmerrie ontaard nadat 12 lede van die familie positief gereageer het op toetse vir Covid-19. Een van die familielede, ŉ voormalige lid van die Suid-Afrikaanse Nasionale Weermag (SANW), is boonop weens Covid-19 dood. Die familie is nou kwaad omdat ŉ dokter by 2 Militêre Hospitaal in Kaapstad glo slegs vir hom pynpille, neussproei en hoesstroop voorgeskryf het nadat sy toets vir die siekte positief was. Ockie Rheeder (50) se lewensmaat, lt.kol. Petro Batt, sê sy en Rheeder en tien van hul familielede was tydens die feestyd in Kaapstad met vakansie toe almal feitlik gelyktydig Covid-19 simptome begin toon het. Batt is verbonde aan die militêre polisie-afdeling in die weermag se hoofkwartier in Pretoria. Rheeder, Batt en haar drie kinders wat aan die weermag se mediese fonds behoort, het by 2 Militêre Hospitaal in Wynberg vir mediese hulp gaan aanklop. “Die [personeel by die] hospitaal het gesê dis nie nodig om my kinders ook te toets nie want hulle sal positief wees aangesien ons twee die siekte onder lede gehad het. Ons is weggestuur met Panado, Bronkese-hoesstroop en Iliadin-neussproei. Daar is net vir ons gesê dat hulle nie sink- of vitamine-aanvullings in voorraad het nie,” sê Batt. Twee verskillende dokters het intussen vir Batt gesê Rheeder het nie die regte behandeling ontvang nie. Verskeie aptekers met wie Maroela Media intussen gepraat het, sê dat bogenoemde medisyne wel simptome verlig, maar dat antibiotika, vitamines en sink noodsaaklik is om die pasiënt se immuunstelsel op te bou. Rheeder is later in die vakansiehuis waar hulle tuisgegaan het dood. Batt kan steeds nie glo dat haar sielsgenoot dood is nie. “Ek voel besteel en ek is bitter kwaad.” Haar bejaarde ouers, oudkol. Ernst Muller en sy vrou, Francis, wat ook saam op vakansie was, is twee dae later sonder enige medikasie deur dieselfde hospitaal weggestuur nadat hulle toetse vir Covid-19 ook positief was. “Daar is vir my ouers gesê hulle gee nie medisyne vir Covid-19 nie,” sê Batt. “My pa het baie sleg gelyk en ons het eintlik verwag dat hy die een gaan wees wat dit nie gaan maak nie.” Die hele groep moes noodgedwonge in kwarantyn bly in die vakansiehuis waar hulle tuisgegaan het. Die groep siek mense moes toe ook in Kaapstad reël dat Rheeder veras word voordat hulle na Pretoria kon terugkeer. Kobus Marais, die DA se skadu-minister van verdediging, sê hy is geskok en teleurgesteld oor die behandeling wat die gesin by dié hospitaal ontvang het. “2 Mil is ŉ goeie hospitaal, maar uiters swak voorsien van hulpbronne soos toerusting en personeel.” Die SANW se direkteur van korporatiewe kommunikasie, brig.genl. Mafi Mgobozi, het by navraag ontken dat die weermag ŉ tekort aan medisyne vir die behandeling van Covid-19 het. Hy sê die “onbevestigde bewerings” wat teenoor 2 Militêre Hospitaal gemaak word, sal binne die weermag ondersoek word.